Árið 2006 verða liðin 150 ár frá því fyrsta skurðaðgerðin í svæfingu var gerð á Íslandi . Sá merki atburður átti sér stað á Akureyri , nánar tiltekið í Aðalstræti 14 eða Gudmanns Minde . Þetta var aðeins 10 árum eftir að fyrsta svæfingin í heiminum var framkvæmd á Massachusets General sjúkrahúsinu í Boston í Bandaríkjunum . Eins og þar var þetta stórt framfaraskref . Nú var hægt að fara í skurðaðgerð án þessa að upplifa sársauka ! Skurðlæknirinn sem framkvæmdi aðgerðina hét Jón Finsen . Sjúklingurinn var 15 ára stúlka með sull á baki . Jón notaði klóróform til að svæfa hana og aðgerðin gekk vel . Því miður hefur nafn stúlkunnar ekki fundist þrátt fyrir ítarlega leit . Aðgerðarlýsing er heldur ekki til . Mjög líklegt er að Jón hafi framkvæmt þessa aðgerð á heimili sínu að Aðalstræti 14 á Akureyri . Aðalstræti 14 , eða Gudmanns Minde eins og það er kallað , á sér merka sögu . Það er byggt árið 1835 og er eitt af elstu tvílyftu íbúðarhúsum á landinu . Baldvin Hinriksson Skagfjörð fékk úthlutað lóð fyrir húsið 1827 . Hann var fyrstur manna til að fá útmælda lóð í fjörunni á Akureyri . Herbergjaskipan var nýstárleg og gluggaskipan önnur en menn áttu að venjast á þeim tíma . Þar eru upprunaleg hlaðin eldstæði á báðum hæðum en það var einsdæmi á þeim tíma . Eggert Johnsen fjórðungslæknir í Norðlendingafjórðungi keypti húsið en ekkja hans seldi það Jóni Finsen sem bjó í því til 1872 . Friðrik C.M. Gudmann keypti svo Aðalstræti 14 og gerði það upp fyrir eigið fé . Hann byggði þar einnig fjós og hlöðu . Þetta kostaði hann 10.000 dali . Hann sá að mikil þörf var á þjónustu við sjúklinga á Akureyri og færði Akureyrarbæ húsið að gjöf 5. nóvember 1873 . Það var látið heita Gudmanns Minde til heiðurs gefandanum og var rekið sem spítali frá 1873 . Varðveislugildi hússins Gudmanns Minde er óumdeilanlegt . Þetta er minnisvarði um kannski merkasta atburðinn í sögu skurð - og svæfingalækninga á Íslandi . Á undanförnum árum hefur farið fram mikil vinna til viðgerðar og varðveislu á þessu merka húsi . Það hefur verið friðað og margir lagt til fjármagn og vinnu við endurbætur þess , meðal annars Læknafélag Íslands . Enn er þó nokkuð langt í land að það verði tilbúið til notkunar og sýningar . Með samstilltu átaki vonumst við til að ljúka megi verkinu á næstu tveimur árum . Hér að ofan er Friðrik C.M. Gudmann en til hægri er Jón Finsen sem gerði fyrstu skurðaðgerð með svæfingu á Íslandi fyrir réttum 150 árum . Gudmanns Minde er hvíta húsið með bláa þakinu á myndinni hér að neðan .